BEGRUNDELSE

Rådets forordning (EU, Euratom) nr. 1311/2013 af 2. december 2013 om fastlæggelse af den flerårige finansielle ramme for årene 2014-2020[1] gør det muligt at anvende fleksibilitetsinstrumentet for at muliggøre finansiering af nøje fastlagte udgifter, som ikke kan finansieres inden for de disponible lofter under et eller flere udgiftsområder som fastsat i den finansielle ramme.

I overensstemmelse med artikel 11 i Rådets forordning nr. 1311/2013 og punkt 12 i den interinstitutionelle aftale af 2. december 2013 mellem Europa-Parlamentet, Rådet og Kommissionen om budgetdisciplin, om samarbejde på budgetområdet og om forsvarlig økonomisk forvaltning, og efter at have undersøgt mulighederne for at omfordele bevillingerne under udgiftsområde 1B, foreslår Kommissionen, at fleksibilitetsinstrumentet anvendes. Dette vil vedrøre et beløb på 79 785 595 EUR ud over loftet under udgiftsområde 1B, og hensigten er, at bevillingen skal supplere finansieringen under EU's almindelige budget for regnskabsåret 2014 af de cypriotiske strukturfondprogrammer, der bør tildeles en yderligere bevilling for 2015 på i alt 100 000 000 EUR.

Betalingsbevillingerne, der dækker de yderligere bevillinger til Cypern, og som ydes ved hjælp af fleksibilitetsinstrumentet for 2014[2] og 2015, er anslået på baggrund af den vejledende betalingsprofil, der fremgår af tabellen nedenfor:

(i mio. EUR i løbende priser)

År || Betalingsbevillinger vedrørende anvendelse af fleksibilitetsinstrumentet for Cypern i 2014 og 2015

2015 || 11,3

2016 || 43,7

2017 || 73,9

2018 || 40,2

I alt || 169,1

De nøjagtige årlige beløb for perioden 2016-2018 vil blive angivet i udkastet til budget for det pågældende år. Disse beløb vil blive sat højere end loftet under den flerårige finansielle ramme for betalingsbevillinger med henblik på beregning af den uudnyttede margen og den samlede margen for betalinger.

Budgetmyndighedens to parter mindes om, at afgørelsen ikke må offentliggøres i Den Europæiske Unions Tidende senere end offentliggørelsen af 2015-budgettet.

Forslag til

EUROPA-PARLAMENTETS OG RÅDETS AFGØRELSE

om anvendelse af fleksibilitetsinstrumentet

EUROPA-PARLAMENTET OG RÅDET FOR DEN EUROPÆISKE UNION HAR —

under henvisning til den interinstitutionelle aftale af 2. december 2013 mellem Europa-Parlamentet, Rådet og Kommissionen om budgetdisciplin, om samarbejde på budgetområdet og om forsvarlig økonomisk forvaltning[3] særlig punkt 12,

under henvisning til forslag fra Europa-Kommissionen og

ud fra følgende betragtninger:

(1) Artikel 11 i Rådets forordning 1311/2013 om fastlæggelse af den flerårige finansielle ramme for årene 2014-2020[4] opstiller et fleksibilitetsinstrument på op til 471 mio. EUR. Pr år (2011-priser),

(2) under henvisning til, at det efter en undersøgelse af alle muligheder for at omfordele bevillingerne under udgiftsområde 1b har vist sig nødvendigt at gøre brug af fleksibilitetsinstrumentet til at supplere de midler, der på Den Europæiske Unions almindelige budget for regnskabsåret 2015, ud over loftet for udgiftsområde 1b, er afsat til finansiering af de cypriotiske strukturfondprogrammer, nemlig 79 785 595 EUR, med henblik på at yde en supplerende tildeling fra strukturfondene til Cypern i 2015 på i alt 100 000 000 EUR,

(3) Europa-Parlamentet og Rådet har allerede i regnskabsåret 2014 anvendt fleksibilitetsinstrumentet ved afgørelse af 20. november 2013 med henblik på finansiering af de cypriotiske strukturfondprogrammer med et beløb på 89 330 000 EUR udelukkende i form af forpligtelsesbevillinger,

(4) Under henvisning til, at fleksibilitetsinstrumentet er af supplerende art og anvendes ud over lofterne under den flerårige finansielle ramme, og efter at alle muligheder for at omfordele bevillingerne er undersøgt, skønnes det nødvendigt med yderligere betalingsbevillinger til dækning af den yderligere forpligtelsesbevilling til Cypern for regnskabsårene 2014 og 2015 på baggrund af den forventede betalingsprofil, der anslås til 11,3 mio. i 2015, 43,7 mio. EUR i 2016, 37,9 mio. EUR i 2017 og 40,2 mio. EUR i 2018. De årlige beløb for hvert år i perioden 2016-2018 skal bekræftes i hvert enkelt udkast til budget, som Kommissionen præsenterer i perioden —

VEDTAGET DENNE AFGØRELSE:

Artikel 1

Ved hjælp af fleksibilitetsinstrumentet forhøjes forpligtelsesbevillingerne under udgiftsområde 1b i Den Europæiske Unions almindelige budget for regnskabsåret 2015 med 79 785 595 EUR. Og betalingsbevillingerne med 11 315 595 s EUR.

Beløbet anvendes til at supplere finansieringen af de cypriotiske strukturfondsprogrammer under udgiftsområde 1b.

Betalingerne i forbindelse med finansieringen af de cypriotiske strukturfonde ved hjælp af fleksibilitetsinstrumentet i 2014 og 2015 beløber sig til 157 800 000 EUR i perioden 2016-2018. Det præcise beløb angives i udkastet til budget, som Kommissionen præsenterer.

Artikel 2

Denne afgørelse offentliggøres i Den Europæiske Unions Tidende.

Udfærdiget i Bruxelles, den […].

På Europa-Parlamentets vegne På Rådets vegne

Formand Formand

[1] EUT L 347 af 20.12.2013, s. 884.

[2] EUT L 50 af 20.2.2014, s. 19. Europa-Parlamentets og Rådets afgørelse af 20. november 2013 om anvendelse af fleksibilitetsinstrumentet.

[3] EUT C 373 af 20.12.2013, s. 1.

[4] EUT L 347 af 20.12.2013, s. 884.